Дьордє Ковачевич

**Дьордє Ковачевич** (*1. фебруар 1950—†6. октобер 2023), рок и поп музичар, композитор и шпивач.

## Биоґрафия
Дьордє Ковачевич ше народзел у Вербаше 1. фебруара 1950. року.  Оцец Марко и мац Наталия родз. Горняк. Дьордє мал старшого брата Душана. Основну школу закончел у Руским Керестуре, а штредню школу школярох у привреди у Кули.  

Дьордє Ковачевич бул у малженстве зоз  Славицу родз. Новак и мали два дзивчата и сина, Даниєлу, Александру и Марка. 

Дьордє Ковачевич  зоз супругу Славицу пошол 1973/74.  на роботу до  Нємецкей. У Ґитерелоґу (Нємецка) ше доквалификовал за маляра и лакирера. Дьордє у Нємецкей робел цали свой роботни вик и дошол до заслуженей пензиї. 

## Єден спомедзи перших керестурских рокерох
Дьордє Ковачевич шпивал и грал од 13 рокох.  Док жил у Руским Керестуре, грал и шпивал у вокално-инструменталних ґрупох *Канонади* и *Ореоли*. Перша вокално инструментална ґрупа хтора у Руским Керестуре почала грац рокенрол була ґрупа *Канонади*, основана 1966. року. У першей постави Канонадох грали Владислав Колошняї Ринґо на буґнох, Янко Ковач на бас ґитари, Яким Медєши Меґре на соло ґитари и Владко Гайдук Пейко на ритем ґитари. Нєодлуга Гайдук пошол з ґрупи а место нього пришол Дьордє Ковачевич Дьока и Владимир Венчельовски Бинди як шпивач. Аж у тим составе *Канонади* почали и явно наступац, а найдлужей ше и отримали, аж по 1969. рок.

После *Канонадох* основани состав *Ореоли* хтори теди досягнул досц вельку популарносц. Владимир Венчельовски Бинди бул шпивач, а у составе були Дьордє Ковачевич Дьока хтори прешол грац на бубнох, Янко Ковач грал на бас ґитари, Владимир Горняк Мезеш на соло-ґитари и Верунка Пашова Жана грала на орґульох. У рамикох тей музичней ґрупи дозрели идеї о потреби твореня власних композицийох. У тим поглядзе ше найбаржей анґажовал праве Дьордє Ковачевич а придружел му ше у тих пробованьох Владимир Горняк. Удало ше им дойсц до перших текстох по руски хтори векшином написал учитель  Янко Дудаш (Яни Романча Ґана). Так настали композициї *Сенди, Була ши моя, Остатня ноц* и други, а Владимир Горняк Мезеш викомпоновал нєшка уж їх покус леґендарни гит *Бабко мала*.

## Успихи на Фестивалу ''Червена ружа''

Як вокални солист Дьордє Ковачевич наступал на фестивалу ''Червеней ружи'' такповесц од єй початку и освойовал награди. На *Червеней ружи* на змаганю за найкрасши хлопски глас 1968. року Дьордє победзел зоз власну композицию *Прежалєна любов* и освоєл чобольов. На перших штирох Червених ружох були виводзени лєм композициї Якима Сивча, а на пиятей, 1966. року, ше зявел млади Дьордє Ковачевич як автор композициї у забавним духу. Потим Дьордє  компоновал на свойо власни тексти, од седемдзешатих рокох прешлого вику и на тексти Янка Дудаша, а од половки осемдзешатих Дьордє компоновал и на тексти Михайла Зазуляка. После композиторох Владимира Семана (36 композициї) и Якима Сивча  (21 композиция) Дьордє Ковачевич бул треци по шоре як автор 20 композицийох на 12 власни тексти. Його композициї од самого початку були барз популарни медзи младежу, а велї з нїх мож чуц и нєшка у руских емисийох прейґ радио габох вецей радио станїцох у Войводини.

Дьордє Ковачевич зоз фамелию жил у месце Штайнгаґен (*Steinhagen*), у Нємецкей. По остатнї днї остал вирни музики и ґитари, як пензионер шпивал и грал на ґитари алє лєм за себе у шлєбодним чаше, за своїх найблїзших и приятельох.

Дьордє Ковачевич умар 6. октобра 2023. року. Поховани є у Штайнгаґену при Билефелду (*Bielefeld*).

### Композициї

### Награди
♦ На Червеней ружи 1982 Дьордє Ковачевич освоєл I награду за музику *Гибай зо мну, гоч ши мала* и III награду за музику *Дай ми, дзивко, любов дай*.

♦ На Червеней ружи 1983. I награда за музику *Цинї першей любови* и IІ награда за музику *Стретнуце у ноци*.

♦ На Червеней ружи 1984. IІ награда за музику *Здогадованя на тебе* и IIІ награда за музику  *Дзе тот давни, красни час*.

♦ На Червеней ружи 1985  I награда за музику *Чуєм твой глас  и* IIІ награда за музику *Найкрасша майска любов.* 

## Литература
* Хронолоґийни прегляд фестивалох, *30  Червени ружи,* НИУ *Руске слово*, Нови Сад, 1991, бок 29 и 94.

## Вонкашнї вязи
* Дьордє Ковачевич (биоґрафия и список композицийох), *Червена ружа 1962-2011, Том II,* Завод за културу войводянских Руснацох, Нови Сад, 2014, б. 505.

## Референци


Катеґория:Виселєнци
Катеґория:Ремеселнїки
Катеґория:Музичаре
Катеґория:Композиторе
Катеґория:Шпиваче
Катеґория:Народзени 1950
Катеґория:1. фебруар
Катеґория:Умарли 2023
Катеґория:6. октобер